Eskom se wins styg skerpArgieffoto: GCIS Baldwin Ngubane, Eskom se voorsitter, het Dinsdag bekend gemaak die kragverskaffer se inkomste het met 10,6% tot R163,4 miljard toegeneem, vergeleke met R147,7 miljard in die vorige jaar. Eskom se wins het tot R4,6 miljard gestyg in dié boekjaar teenoor R200 miljoen in die vorige boekjaar. Ngubane het gesê die maatskappy se korporatiewe plan vir die vyf jaar tot 2020/21 het ten doel om Eskom weer te vestig as ŉ katalisator vir groei. “Ons korporatiewe plan sal deurlopende verbetering in ons operasionele en finansiële volhoubaarheid dryf, terwyl ekonomiese groei gestimuleer word en sosio-ekonomiese ontwikkeling ook gedryf word,” het Ngubane gesê. “Ons erken die behoefte aan fundamentele operasionele verandering indien ons bekostigbare, volhoubare elektrisiteitstoevoer na alle Suid-Afrikaners wil verskaf.” Ekonome beraam Eskom se 99 dae van beurtkrag in 2014 en 2015 het uitset in swaar nywerhede, soos vervaardiging en mynbou, asook in klein ondernemings, laat afneem en die ekonomie het daaronder gely. Ngubane het gesê Eskom se nuwe bouprogram sal 8 600 MW tot die elektrisiteitsnetwerk byvoeg teen 2020/21. Eskom het ook 65 koopooreenkomste met onafhanklike kragprodusente geteken vir nog 4 900MW teen 2020/21. Brian Molefe, Eskom se uitvoerende hoof, het gesê die kragverskaffer se prestasie het verbeter. “Ons is goed op pad na volhoubare en betroubare energieopwekking in Suid-Afrika en dit is grootliks te danke aan toewyding en harde werk,” het Molefe gesê.